Diari Oficial de la Generalitat Valenciana


Sumari del DOGV 7865, del 05-09-2016 (2016/6760)

RESOLUCIÓ de 26 d'agost de 2016, de la Direcció General de l'Agència de Seguretat i Resposta a les Emergències, per la qual s'aproven les bases generals i la convocatòria de la prova avaluadora per a l'acreditació del personal del Servei Específic d'Admissió a efectuar el mes de desembre de 2016.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7865

Data del DOGV
:   05-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6760


Data del document
:   26-08-2016

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * examen

RESOLUCIÓ de 26 d'agost de 2016, de la Direcció General de l'Agència de Seguretat i Resposta a les Emergències, per la qual s'aproven les bases generals i la convocatòria de la prova avaluadora per a l'acreditació del personal del Servei Específic d'Admissió a efectuar el mes de desembre de 2016. [2016/6760]  
El dret d'admissió està regulat en l'article 33 de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics (DOCV 6414, 10 de desembre). El reglament pel qual es desplega aquesta, aprovat pel Decret 143/2015, d'11 de setembre (DOCV 7615, 15 de setembre), estableix en el seu títol VI les previsions normatives vigents referides a la reserva, el dret i el servei d'admissió en els espectacles públics, les activitats recreatives i els establiments públics.  
En aquest marc, la normativa en vigor contempla la regulació delservei d'admissió com a obligació de tots els establiments, espectacles i activitats subjectes a aquesta. Així mateix, correlativament, es preveu l'ordenació del servei específic d'admissió com un deure qualificat per a supòsits determinats. És el cas de totes les discoteques, sales de ball i sales de festes i per a pubs i karaokes d'aforament superior a 200 persones. Igualment hauran de comptar amb aquest servei els espectacles o les activitats singulars o excepcionals, així com els extraordinaris amb increment de risc, així com aquells que superen les 500 persones d'aforament.  
De la mateixa manera, la dita normativa preveu els requisits dels aspirants al dit servei. Entre aquests es troben les exigències de majoria d'edat, nacionalitat espanyola o europea, o tindre permís de residència i treball, i la necessitat d'una titulació acadèmica concreta.  
D'una altra banda, l'actual regulació estableix la realització, almenys, d'una convocatòria anual per a l'obtenció de l'acreditació per al desenvolupament de les funcions del servei específic d'admissió i el seu anunci exprés en el DOCV. Per a participar en aquesta prova es requerirà la inscripció i l'abonament d'una taxa en els termes fixats en la convocatòria.  
Per tot això, en virtut del que disposa l'article 33 de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, en relació amb l'article 6 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i apartat cinqué de la Resolució de 16 de febrer de 2016, del president de la Generalitat, per la qual delega determinades atribucions en distints òrgans de Presidència, oïda la Comissió d'Espectacles Públics i Activitats Recreatives en la seua reunió del dia 5 de juliol de 2016, resolc:  
  
  
Article 1. Objecte i àmbit d'aplicació  
 1. És objecte de la present resolució la regulació de la convocatòria de la prova avaluadora per a l'obtenció del certificat individual d'acreditació del Servei específic d'admissió.  
2. La prova avaluadora s'efectuarà el mes de desembre de 2016 en convocatòria única a realitzar en les ciutats d'Alacant, Castelló i València. El dia, hora i lloc de la prova avaluadora s'indicaran en la resolució per la qual s'aprove la llista provisional d'admesos i exclosos per a la dita prova.  
3. En virtut de la present resolució, queda convocada la prova avaluadora per a l'obtenció de la certificació acreditativa de personal de Servei específic d'admissió, a què es refereix el present article.  
  
  
Article 2. Requisits dels aspirants  
1. Per a la realització de les proves del personal del Servei específic d'admissió, els aspirants hauran de reunir per a la present convocatòria els requisits següents:  
a) Ser major d'edat i no trobar-se incapacitat.  
b) Ser espanyol o ciutadà d'algun dels països de la Unió Europea o estar en possessió d'un permís de residència i treball.  
c) No tindre antecedents penals.  
d) Estar en possessió, com a mínim, del títol de graduat en Educació Secundària Obligatòria o Formació Professional de grau mitjà, o equivalents a efectes acadèmics o laborals.  
e) Abonar una taxa de 15,15 euros en el compte de la Generalitat en les sucursals de les entitats financeres col·laboradores, d'acord amb el que estableixen els articles 47 a 50 del Reial Decret Legislatiu 1/2005, que aprova el Text Refós de la Llei de Taxes de la Generalitat (DOCV 22.03.2005).  
2. En cas que la persona interessada requerisca una adaptació de temps o mitjans per a efectuar la prova avaluadora amb normalitat, haurà d'indicar-ho expressament en presentar la instància de sol·licitud adjuntant un certificat mèdic justificatiu d'aquesta circumstància.  
3. Aquests requisits hauran de ser acreditats en el moment de la presentació de la sol·licitud per a participar en la prova avaluadora mitjançant presentació de la documentació original o fotocòpia compulsada.  
  
4. La sol·licitud serà facilitada gratuïtament en les seus de la Direcció General de l'Agència de Seguretat i Resposta a les Emergències síties a Alacant, avinguda Rambla Méndez Núñez, núm. 41; Castelló, carrer Major, núm. 78, i València, carrer Castán Tobeñas, 77, i en qualsevol de les oficines PROP.  
 Així mateix, la dita instància estarà accessible en la pàgina web del PROP.  
5. Als efectes de l'acreditació indicada en els apartats anteriors, els aspirants hauran de presentar els documents següents:  
a) Sol·licitud de l'interessat d'acord amb el model d'instància que s'arreplega en l'annex I d'aquesta resolució. En la dita sol·licitud, s'haurà d'indicar expressament la província on l'aspirant desitge efectuar la prova avaluadora.  
b) Els aspirants que no posseïsquen la nacionalitat espanyola hauran de presentar una fotocòpia compulsada del document que acredite la seua nacionalitat i, en cas de no pertànyer a la Unió Europea, targeta de residència i permís de treball en vigor. Els aspirants de nacionalitat espanyola acreditaran la seua identitat mostrant el seu DNI al funcionari competent.  
c) Certificat acreditatiu que la persona interessada no té antecedents penals.  
d) Fotocòpies compulsades del títol acadèmic o resguard d'aquest, llibre d'escolaritat en què quede clara la identitat de l'aspirant o certificat acreditatiu del nivell d'estudis firmat per inspector d'educació o equivalent. En cas de títols estrangers, acreditació de l'homologació d'aquest per l'òrgan competent.  
e) Exemplar per a l'Administració de l'imprés del pagament (model de la taxa 046) per presentació a la prova avaluadora del Servei específic d'admissió, amb certificació mecànica o firma autoritzada de l'entitat col·laboradora de l'ingrés de les quanties de les taxes.  
6. El model de la taxa 046 a què es fa referència en el punt e) de l'apartat anterior podrà obtindre's en la pàgina web de la Conselleria d'Hisenda i Model Econòmic (portal tributari), en les direccions territorials competents en matèria d'espectacles o en les oficines PROP de la Generalitat.  
Estaran exempts del pagament de la taxa els membres de famílies nombroses de categoria especial. Així mateix, gaudiran d'una bonificació del 50 % de la taxa els membres de famílies nombroses de categoria general.  
Els aspirants que en presentar la sol·licitud s'acullen a l'exempció o bonificació esmentades, hauran d'acreditar-ho mitjançant una còpia compulsada del títol de família nombrosa o certificat corresponent.  
  
Article 3. Lloc de presentació de la documentació  
La sol·licitud i la documentació a què es refereix l'article anterior podran presentar-se en els llocs següents:  
a) En el Registre de la direcció territorial amb competència en matèria d'espectacles d'Alacant ubicat en l'avinguda Rambla Méndez Núñez, núm. 41, d'Alacant.  
b) En el registre de l'Oficina PROP ubicada en el carrer Major, núm. 78, de Castelló de la Plana.  
c) En el Registre General de la torre 4a de la ciutat administrativa 9 d'Octubre de València, ubicat al carrer Castán Tobeñas, núm. 77.  
d) En les oficines PROP de la Generalitat.  
e) En qualsevol dels llocs i formes establits en l'article 38 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, en compliment del qual, les sol·licituds subscrites en l'estranger podran cursar-se a través de les representacions diplomàtiques o oficines consulars d'Espanya en l'estranger.  
  
Article 4. Termini de presentació de la documentació  
1. El termini de presentació de les sol·licituds i documentació serà d'un mes a computar des de l'endemà de la publicació d'aquesta resolució en el DOCV.  
2. La presentació de la sol·licitud i documentació annexa per l'aspirant implica l'acceptació de les bases generals i de les particulars de la present convocatòria.  
  
Article 5. Admissió d'aspirants  
1. Acabat el termini de presentació de sol·licituds, es publicarà en el DOCV i en la seu de l'òrgan competent de les tres províncies la resolució que aprove la llista provisional d'admesos i exclosos. Respecte a aquests últims, s'indicarà la causa o el motiu de la seua exclusió als efectes pertinents.  
2. Als aspirants que figuren com a exclosos en l'anterior resolució se'ls atorgarà un termini de 10 dies hàbils a comptar de l'endemà de la publicació d'aquesta a fi que aporten la documentació que esmene el defecte o defectes que haja motivat la seua exclusió, de conformitat amb l'article 71 de la Llei 30/1992, de 26 de novembre.  
  
3. Transcorregut el termini anterior, la Direcció General de l'Agència de Seguretat i Resposta a les Emergències procedirà a publicar en el DOCV i en els taulers d'anuncis de les seus de les tres províncies la llista definitiva d'admesos i exclosos de la convocatòria. En la dita resolució s'indicarà l'hora i el lloc en què se celebrarà la prova avaluadora. Contra la resolució que faça pública la relació definitiva d'aspirants admesos i exclosos podrà interposar-se el recurs administratiu corresponent en els termes de la Llei 30/1992.  
  
Article 6. Comissió avaluadora  
1. La comissió avaluadora que qualificarà aquesta prova serà la que es designe en la disposició addicional d'aquesta resolució. En tot cas, serà imparell el seu nombre de membres.  
2. El règim jurídic aplicable a la comissió avaluadora serà el que s'estableix per als òrgans col·legiats en el capítol II del títol II de la Llei 30/1992 i en les altres normes que se'ls aplique. En tot cas, almenys un dels membres de la comissió, o el seu suplent, haurà d'estar present en els llocs on s'efectue l'examen en el dia, l'hora i el lloc convocats. A aquests efectes, s'assegurarà la coordinació entre les tres províncies a través de la persona que ocupe la presidència de la comissió.  
  
3. Sobre la percepció de dietes dels membres de la comissió, caldrà ajustar-se al que disposa la normativa en vigor.  
4. La persona que ocupe la presidència haurà de sol·licitar als membres de la comissió avaluadora una declaració expressa de no trobar-se en cap de les causes d'abstenció i recusació previstes en els articles 28 i 29 de la Llei 30/1992. Aquesta declaració haurà de ser també omplida, si és el cas, pels assessors especialistes i pel personal auxiliar que la comissió incorpore als seus treballs.  
5. Els interessats podran promoure la recusació dels membres de la comissió quan, al seu parer, concórreguen en ells alguna de les causes previstes en la normativa vigent.  
 6. Amb anterioritat suficient a la iniciació de les proves, la Direcció General de l'Agència de Seguretat i Resposta a les Emergències publicarà en el DOCV la resolució per la qual es nomena els nous membres de la comissió que hagen de substituir els qui hagen perdut la seua condició per alguna de les causes previstes en el present article.  
  
 7. En tot el que no preveuen aquestes bases generals, la comissió queda autoritzada per a resoldre qualsevol dubte o circumstància que es puga plantejar i adoptar els acords que garantisquen el bon ordre de la convocatòria.  
8. Si la comissió avaluadora, en qualsevol moment del procés, té coneixement o dubtes fundats que algun dels aspirants incompleix un o més dels requisits exigits en la convocatòria, podrà demanar-li els documents acreditatius del seu compliment. En cas que no queden acreditats, la comissió, amb audiència prèvia a l'interessat, haurà d'emetre una proposta motivada de la seua exclusió del procediment dirigida a la Direcció General de l'Agència de Seguretat i Resposta a les Emergències, i li comunicarà, així mateix, les inexactituds o falsedats formulades per l'aspirant en la sol·licitud d'admissió a la prova avaluadora. Contra aquesta resolució d'exclusió podrà interposar-se un recurs administratiu en els termes de la Llei 30/1992.  
  
Article 7. Contingut de les proves  
1. Els aspirants a prestar el servei específic d'admissió hauran de superar les proves de contingut teoricopràctic a les quals es refereix la normativa de desplegament de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics. Les matèries objecte d'examen seran les previstes en l'annex III del reglament aprovat per Decret 143/2015.  
2. L'examen consistirà en una prova teoricopràctica tipus test i en una prova psicotècnica. El test tindrà tres respostes possibles de les quals només una serà la correcta. Les contestacions en blanc no es computaran. Les respostes errònies no suposaran penalització.  
3. El temps per a les dues proves de l'examen serà com a mínim de 2 hores i com a màxim de 3 hores. Les dues proves es realitzaran en la mateixa sessió.  
  
Article 8. Desenvolupament de les proves  
1. Una vegada determinada la llista definitiva d'admesos i, convocats aquests el dia i l'hora assenyalats en la resolució en què aquella s'anuncie, la seua distribució en les aules tindrà lloc per rigorós ordre alfabètic segons l'organització prevista.  
 2. Els aspirants que no compareguen el dia i l'hora de l'examen seran exclosos. Així mateix, no s'admetrà a cap aspirant quan comparega en el lloc on se celebre la prova avaluadora una vegada aquesta haja començat.  
3. Els aspirants hauran d'acudir a la realització de les proves proveïts del DNI original o passaport. Durant les proves, els membres de la comissió avaluadora podran requerir als aspirants que acrediten la seua identitat en qualsevol moment.  
  
Article 9. Qualificació de les proves  
Cada una de les dues proves de l'exercici es qualificarà per separat amb la qualificació «d'apte» o «no apte». Per a aconseguir el certificat haurà d'obtindre's la qualificació «d'apte» en les dues proves.  
  
Article 10. Llista d'aspirants declarats «aptes»  
 1. Finalitzades les proves i acabada la correcció dels exàmens, la comissió farà pública i elevarà a la Direcció General de l'Agència de Seguretat i Resposta a les Emergències la relació d'aspirants declarats «aptes».  
 2. La publicació de la llista d'aspirants qualificats com a «aptes» s'efectuarà en els taulers d'anuncis del departament competent de les tres províncies, així com en qualsevol altre lloc que la comissió considere convenient per a la seua millor difusió entre els interessats.  
3. La resolució en què s'aprove la llista definitiva a què es refereix el present article es publicarà, així mateix, en el DOCV.  
4. Els aspirants declarats com a «no aptes» podran interposar l'oportú recurs d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
El llistat definitiu es publicarà en el DOCV i en els taulers d'anuncis de les seus de les direccions territorials d'Alacant, Castelló i València.  
  
  
Article 11. Acreditació dels aspirants que hagen superat la prova avaluadora  
 1. Els aspirants que hagen superat la prova a què es refereix la present resolució obtindran de la Direcció General de l'Agència de Seguretat i Resposta a les Emergències una certificació individual d'acreditació per a l'exercici de les funcions pròpies del servei específic d'admissió.  
  
2. La dita certificació serà emesa i posada a disposició per la Direcció General de l'Agència de Seguretat i Resposta a les Emergències en el termini màxim de dos mesos als aspirants que hagen sigut declarats «aptes». En aquest sentit, els interessats que hagen aprovat la prova avaluadora podran exigir l'entrega de la dita certificació una vegada transcorregut el termini indicat.   
  
Article 12. Comunicació d'incidències  
A fi d'atendre les possibles comunicacions i resoldre les incidències que puguen plantejar-se en relació amb aquestes proves, les persones interessades podran dirigir-se a la presidència o secretaria de la comissió avaluadora a l'efecte de la seua consideració per aquest. La comissió resoldrà en el termini més breu possible.  
  
DISPOSICIÓ ADDICIONAL   
  
Única. Composició de la comissió avaluadora  
Titulars:  
Presidència: Vicenta Grau Figueres. Secretària General Administrativa de la Presidència de la Generalitat.  
Secretaria: Fernando Castellano Martí. Cap del Servei d'Espectacles i Establiments Públics de la Direcció General de l'Agència de Seguretat i Resposta a les Emergències.  
Vocals:  
- Begoña Duart Quiles. directora territorial a València de la Conselleria de Justícia, Administració Pública, Reformes Democràtiques i Llibertats Públiques.  
- Araceli Martínez Márquez. directora territorial a Alacant de la Conselleria de Justícia, Administració Pública, Reformes Democràtiques i Llibertats Públiques.  
- Roberto Álvaro Fernández. director territorial a Castelló de la Conselleria de Justícia, Administració Pública, Reformes Democràtiques i Llibertats Públiques.  
- Milagros Pastor Jiménez. Psicòloga de l'IVASPE. Direcció General de l'Agència de Seguretat i Resposta a les Emergències.  
- Francisco Fornés Úbeda. Metge. Cap de Salut Laboral de la Policia Local de l'Ajuntament de València.  
  
Suplents:  
Presidència: Aurora Valero Alcaraz. Subdirectora General de Seguretat de la Direcció General de l'Agència de Seguretat i Resposta a les Emergències.  
 Secretaria: Margarita Goñi Comendador. Cap de la Secció de Gestió Administrativa del Servei d'Espectacles i Establiments Públics de la Direcció General de l'Agència de Seguretat i Resposta a les Emergències.  
Vocals:  
- Ángeles Navarro Gosálvez. Cap del Servei de Formació en Seguretat i Emergències de la Direcció General de l'Agència de Seguretat i Resposta a les Emergències.  
- Miguel Ángel Guillen Galindo. Cap de la Secció d'Interior de la Direcció Territorial de Presidència a Castelló.  
 - María José Abad Bernabeu. Cap de la Secció de Règim Jurídic de la Direcció Territorial de Presidència a Alacant.  
- Pilar Ortega València. Cap de la Secció d'Espectacles de la Direcció Territorial de Presidència a València.  
- María del Mar Talavera López. Cap del Negociat del Servei d'Espectacles i Establiments Públics de la Direcció General de l'Agència de Seguretat i Resposta a les Emergències.  
  
València, 26 d'agost de 2016.- El director general de l'Agència de Seguretat i Resposta a les Emergències: José María Ángel Batalla.